Ál minder huiwerig oor Covid-19-entstofArgieffoto ter illustrasie. (Foto: GCIS) Ál minder Suid-Afrikaners is huiwerig oor die Covid-19-entstof, met ŉ groot aantal volwassenes wat ten gunste daarvan is om ingeënt te word. Meer as ŉ derde van dié wat ten gunste is van die inenting, het dit egter nog nie self ontvang nie. Wit Suid-Afrikaners verkies egter steeds om die entstof op ŉ afstand te hou en is onder die land se bevolkingsgroepe wat die meeste teenkanting rakende die entstof toon. Só wys ŉ nuwe studie wat onlangs deur die Universiteit van Johannesburg (UJ) se sentrum vir maatskaplike verandering gedoen is. Dit is in samewerking met die Raad vir Geesteswetenskaplike Navorsing se afdeling vir ontwikkeling en ŉ etiese en bekwame staat gepubliseer. Meer as 6 600 Suid-Afrikaners van verskeie ouderdoms- en rassegroepe het tussen Oktober en November verlede jaar die aanlyn opname op die Moya Messenger App voltooi. Luidens die bevindinge het entstofhuiwerigheid onder die steekproef effens afgeneem van 28% in Julie verlede jaar tot 25% aan die einde van dieselfde jaar. Hoewel die vlak van entstofhuiwerigheid in die algemeen stabiel is onder die bevolking, wys die navorsing dat daar verskeie verwikkelinge onder die jonger garde se denkwyse hieroor is. Die vlak van entstofhuiwerigheid onder diegene tussen 18 en 24 jaar oud het met 16% afgeneem, terwyl 25- tot 34-jariges 9% minder huiwerig is om die inenting te kry. Dit het egter stabiel gebly in ouer ouderdomsgroepe. Entstofhuiwerigheid onder wit volwassenes, wat in vorige rondes van die studie die meeste teen die entstof gekant was, het wel met 18% afgeneem. Ten spyte hiervan wys die opname dat wit mense se teenkanting teen die entstof steeds hoër is as dié van swart, Indiër- en Asiatiese groepe. Die studie het bevind die rede vir teenkanting jeens die entstof is weens verskille tussen generasies, ŉ tekort aan kennis oor die entstowwe, ŉ gebrek aan politieke vertroue en sosio-ekonomiese omstandighede. “Inentingsgetalle is die hoogste onder diegene wat in voorstede woon, en die laagste in informele nedersettings en landelike gebiede. “Diegene wat hulself beskou as goed ingelig oor die inenting, is ook meer geneig om hulle te laat inent.” Ten tyde van bogenoemde bevindings het 38% van volwassenes aangedui dat hulle bereid is om die Covid-19-entstof te neem, maar nog nie daarby uitgekom om dit te doen nie. Deelnemers het ook ŉ reeks ander redes gelys waarom hulle nog nie ingeënt is nie. Altesame 23% van volwassenes wat nie ingeënt is nie, maar graag wil, weet nie waarheen om te gaan om ingeënt te word nie. Altesame 17% van diegene wat wel weet waar om ingeënt te word, sê dat dit ŉ groot uitdaging is om by inentingsfasiliteite uit te kom weens die koste verbonde aan reis na sulke fasiliteite (17%) en die beperkte tyd tot hul beskikking (16%). “Hoewel die navorsing daarop dui dat daar ŉ aantal struikelblokke vir mense is wat wel ingeënt wil word, is daar steeds ŉ groot groep mense (28%) wat ten gunste van die inenting is, maar nie hierdie struikelblokke ervaar nie. “Die vraag is dus: Waarom het die mense wat gewillig is om ingeënt te word, dit nog nie gaan doen nie?” lui die verslag.